**Atklātā konkursa**

**„Jaunas kapličas ēkas 18. Novembra ielā 218, Daugavpilī, būvprojekta izstrāde un autoruzraudzība”**

**(iepirkuma identifikācijas numurs DPD 2018/174)**

**ATBILDES UZ PRETENDENTU JAUTĀJUMIEM NR. 3**

Daugavpils pilsētas domes iepirkumu komisija 2018. gada 11. decembra sēdē (protokols Nr. 4) ir izskatījusi pretendenta elektroniski uzdoto jautājumu par atklātā konkursa „Jaunas kapličas ēkas 18. Novembra ielā 218, Daugavpilī, būvprojekta izstrāde un autoruzraudzība”, (iepirkuma identifikācijas numurs DPD 2018/174), nolikumu:

**Jautājums:**

**“**Jautājums saistībā ar iepirkuma "Jaunas kapličas ēkas 18.novembra ielā 218, Daugavpilī, būvprojekta izstrāde un autoruzraudzība", ID. Nr. DPD 2018/174, nolikumu:

1) Nolikuma 8. punkts ietver noteikumus par prasību saistību izpildes nodrošinājumu. Nolikuma 8.2. punktā tiek minēts, ka saistību izpildes nodrošinājuma sniedzējs apņemas veikt bezierunu iepirkuma līguma saistību izpildes nodrošinājuma maksājumu pēc pirmā pasūtītāja pieprasījuma, kā arī apņemas izmaksāt pasūtītājam pieprasīto summu, ņemot vērā jebkuru prasību, kas izdarīta pirms līgumsaistību nodrošinājuma termiņa beigām par neizpildītiem (vai nepienācīgi izpildītiem) darbiem. Attiecīgi vēlamies vērst uzmanību, ka pēc apdrošināšanas sabiedrību domām šīs prasības ir nesamērīgas. Līdz ar to pastāv liela varbūtība, ka lielākā daļa apdrošinātāju nevēlēsies piekrist šādiem nosacījumiem.

2) Nolikuma 8.5. punktā tiek minēts, ka līguma saistību izpildes nodrošinājumu pasūtītājs var izmantot līgumsodu ieturēšanai, kā arī gadījumā, ja izpildītājs atsakās izpildīt līgumu vai līgums tiek vienpusēji izbeigts kavējuma vai neizpildes dēļ. Attiecīgi vēlamies vērst uzmanību, ka apdrošināšanas sabiedrības nesedz līgumsodus.

3) *Saskaņā ar nolikumu Konkursa piedāvājums, iesniedzams kopā ar nodrošinājumu.*

Šāda forma ir netipiska un birokrātiski sarežģīta. Daudzas apdrošināšanas sabiedrības varētu atteikties no šādas kombinācijas izdošanas, jo, ja pretendents neuzvar, tas nozīmē, ka būs jāiegulda papildu administratīvie resursi, lai polisi anulētu un prēmiju atmaksātu pretendentam.

Ņemot vērā augstāk minētos punktus, lūdzam grozīt šos nolikuma un attiecīgi līguma punktus.**”**

 **Atbilde:**

**“**Iepirkumu komisija izskatīja pretendenta uzdoto jautājumu un norāda, ka nepiekrīt pretendenta priekšlikumiem šādu argumentu dēļ:

1. Atbilstoši Civillikuma 1691. pantam *saistību tiesības var pastiprināt: 1) ar galvojumu, 2) ar līgumsodu un 3) ar rokas naudu*. Pasūtītājs, ar mērķi nodrošināties, ka līgums tiks izpildīts pienācīgā kvalitātē un atbilstoši līguma nosacījumiem, nolikumā ir iestrādājis līgumsaistību izpildes pastiprinājumu galvojuma veidā. Civillikuma 1692. pants noteic, ka *galvojums ir ar līgumu uzņemts pienākums atbildēt kreditoram par trešās personas parādu, neatsvabinot tomēr pēdējo no viņas parāda*. Nolikuma 8.1. punkts paredz, ka iepirkuma līguma projektā ir paredzēts līguma saistību izpildes nodrošinājums tam, ka līguma izpildītājs pienācīgi un pareizi izpildīs līgumā minētās saistības. Saskaņā ar nolikuma 8.4. punktu līguma saistību izpildes nodrošinājuma apmērs ir 10% (desmit procenti) no līguma summas bez pievienotās vērtības nodokļa. Atbilstoši Civillikuma 1696.pantam, *galvinieka saistība vispār atbilst galvenā parādnieka saistībai un tādēļ nevar ne attiekties uz augstāku summu, ne būt bez nosacījuma, ja galvenā parādnieka saistība ir tikai nosacīta. Ja galvinieks galvojis par summu, kas pārsniedz galveno parādu, tad no viņa var prasīt tikai galvenā parāda summu; bet ja viņš par parādu, kas aprobežots ar nosacījumu, galvojis bez nosacījuma, tad nosacījums attiecināms arī uz viņu.* Savukārt 1697. pants paredz, *ja galvinieks uzņemas samaksāt mazāku summu nekā uzņēmies galvenais parādnieks, vai par beznosacījuma parādu galvo tikai ar nosacījumu, tad no viņa var prasīt vienīgi to, ko viņš uzņēmies.* Līdz ar to komisija secina, ka izvirzītā prasība ir samērīga, jo skaidri paredz nosacījumus, kādos galvojuma devējam ir pienākums veikt līguma saistību izpildes nodrošinājuma maksājumus un tā nav augstāka par galvenā parāda summu, proti, līguma summu, jo sastāda tikai 10% no tās.
2. Iepirkumu komisija vērš uzmanību, ka saskaņā ar nolikuma 8.2. punktā noteikto, *pasūtītājam ir jāiesniedz neatsaucamu iepirkuma līguma saistību izpildes nodrošinājumu kā bankas garantiju vai apdrošināšanas polisi, ar tajā ietvertu līguma saistību izpildes nodrošinājuma sniedzēja apņemšanos veikt bezierunu iepirkuma līguma saistību izpildes nodrošinājuma maksājumu pēc pirmā Pasūtītāja pieprasījuma, kad pasūtītājs paziņo, ka līguma izpildītājs nepilda (vai nepienācīgi pilda) minētā līguma saistības. Pasūtītājam nav nepieciešams pierādīt vai dot pamatojumu vai iemeslus savai prasībai. Banka vai apdrošināšanas sabiedrība apņemas izmaksāt pasūtītājam pieprasīto summu, ņemot vērā jebkuru prasību, kas izdarīta pirms līgumsaistību nodrošinājuma termiņa beigām. Saistību izpildes nodrošinājuma summa samazināsies par jebkuru summu, kuru banka vai apdrošināšanas sabiedrība izmaksās saskaņā ar pasūtītāja pieprasījumu.* Vēršam uzmanību, ka piedaloties iepirkumā pretendents apņemas izpildīt iepirkuma nolikuma un līguma nosacījums pienācīgā kvalitātē. Līdz ar to nodrošinājuma devējam (galviniekam) nav saistoši, ka pieprasījums nodrošinājuma maksājuma summas izmaksai veidojas no uzrēķinātā un nesamaksātā līgumsoda par to, ka līguma izpildītājs nepilda vai nepienācīgi pilda līguma saistības.
3. Par nekorektu uzskatāms 3. jautājumā izteiktais apgalvojums, ka konkursā piedāvājums iesniedzams kopā ar nodrošinājumu. Nolikuma 8.2. punkts skaidri nosaka, ka līguma saistību izpildes nodrošinājumu iesniedz pretendents, *kuram piešķirtas iepirkuma līguma slēgšanas tiesības, 5 (piecu) darba dienu laikā no līguma parakstīšanas dienas*. Tātad, potenciālajam iepirkuma līguma slēdzējam. Līdz ar to tas nerada nekādus birokrātiskus apgrūtinājumus un nelabvēlīgas sekas pretendentam, kas neuzvar iepirkumā. **Vēršam pretendenta uzmanību, ka atbilstoši nolikuma 7.4. punktam, pretendentam kopā ar piedāvājumu jāiesniedz tikai piedāvājuma nodrošinājums**.
4. Ņemot vērā iepriekš minēto, iepirkumu komisija **nolēma atstāt** negrozītus nolikuma 8. sadaļas “Prasības saistību izpildes nodrošinājumam” punktos iekļautos nosacījumus.**”**